Ebyetaagisa okukola ebyoto bye bino: Amataffaali – okusinziira ku bunene bw’ekyoto kye weetaaga. Ettaka lya bulijjo ebitundu ana ku buli kikumi, bwe bu kalaayi bubiri. Enkulukuku ebitundu ataano ku buli kikumi , bwe bukalaayi busatu bw’oba ogifunye. Obusa ebitundu kkumi ku buli kikumi, akakalaayi kamu. Ebyo byonna obisambira wamu. Ettaka ly’ekiswa ebitundu kyenda ku buli kikumi, obukalaayi butaano; tabulamu obusa ebitundu kkumi ku buli kikumi, akakalaayi kamu. Na bino bisambirwa wamu. Ebbumba lyokka ebitundu kkumi ku buli kikumi, ekkalaayi mukaaga. Bino bye byeyambisibwa okusiba amataffaali n’okubikka ekyoto kino kyonna. N’oluvannyuma nga kikaze siigako olufuufu n’obusa – okukyetoolooza kyonna. Sooka otereeze bulungi ekifo w’ogenda okuzimba ekyoto kino waleme kubaawo kaserengeto konna. Ng’ogenda okukola ekyoto kino ddira ettaka, enkulukuku, n’obusa obigatte wamu, singa oba tosobodde kufuna nkulukuku, gatta ettaka erya bulijjo n’ettaka ly’ekiswa naye ate enkulukuku tekola bulungi nga togasseemu kirala. Olina okufuba okulaba ng’ofuna enkulukuku kubanga y’ekola enkwas. Ebbumba bw’oba olirina lyo lyemalirira nga togasseemu kirala. Samba obudongo buggye bulungi bumalewo ennaku bbiri olyoke obukozese. Osobola okukozesa obungi bw’amataffaali gonna g’oba olina, okusinziira ku bungi bw’abantu b’olina mu maka go, kubanga bwe babeera abangi olina okuzimba ekyoto kinene, bwe babeera abatono era olina kuzimba kitono n’amataffaali gaba matono, ka tugeze singa oba olina abantu nga mukaaga oyinza okweyambisa amataffaali nga amakumi asatu naye nga agamu ga bitundu, waliwo awagenda amalamba n’ag’ebitundu. Oyinza okuzimba eky’ebyoto bibiri oba bisatu okusinziira ku bungi oba obutono bw’ebintu by’ofumba, weesalirewo ekikumala. Ekyoto kirina okutunula awava empewo entonotono, tokitunuza wava mpewo nnyingi kubanga omuliro tegutereera wamu. Tetuteekawo kituli kiyisa mukka kubanga ebbugumu tuba tulifiirwa ate nga bwe libeeramu lituyamba okuggyiisa amangu ebintu bye tufumba n’enku okugenda entono. Bw’oba osala ebyoto, ekisooka kirina okuba ekinene okusinga ebirala kubanga kye kifumba emmere eŋƞumu ng’ebijanjaalo, n’emmere endala. Ebyoto ebitono by’ebifumba ebintu ebinafunafu nga amazzi, enva ezanguwa n’ebirala. Bw’omaliriza okusiba amataffaali kubako akadongo kyonna kibunire oluvannyuma lw’ennaku ssatu maalako olufuufu ng’otaddemu obusa. Oba olufuufu lwokka okukirabirira obulungi; singa wabaawo awavudde akadongo kiddaabirize. Ekigendererwa mu kino kukekkereza nku olw’ensonga nti kifumba ebintu bingi omulundi gumu ku nku za mulundi gumu mu kiseera kye kimu. Kikekkereza n’obudde olw’ensonga nti tolwa mu ffumbiro ng’ofumba nga ku ky’amasiga agaffe aga bulijjo ositulako kino ozzaako kirala. Kikekkereza enku, wakiri ebitundu asatu ku buli kikumi. Kikuuma ebbugumu. Kikendeeza ku mulimo nga obutaseesereza buli kiseera. Si kyangu kusengula. Essefuliya teziteruka. Si kyangu mwana kuggya singa oba omutumye okuseesaamu. Tekyonoona mpewo zetooloddewo n’okuddugaza ebikozesebwa mu ffumbiro. Obudde butono bw’omala ng’ofumba.